CELEX: 32011D0025
Language: bg
Date: 2011-12-14 00:00:00
Title: 2011/870/ЕС: Решение на Европейската централна банка от 14 декември 2011 година относно допълнителни временни мерки по отношение на операции по рефинансиране на Евросистемата и допустимост на обезпечения (ЕЦБ/2011/25)

22.12.2011   
            
            
               BG
            
            
               Официален вестник на Европейския съюз
            
            
               L 341/65
            
         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 14 декември 2011 година
   относно допълнителни временни мерки по отношение на операции по рефинансиране на Евросистемата и допустимост на обезпечения
   (ЕЦБ/2011/25)
   (2011/870/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 3.1, първо тире и член 18.2 от него,
   като има предвид, че:
   
               (1)
            
            
               Съгласно член 18.1 от Устава на Европейската система на централните банки Европейската централна банка (ЕЦБ) и националните централни банки на държавите-членки, чиято валута е еврото (наричани по-долу „НЦБ“), могат да осъществяват кредитни операции с кредитните институции и други участници на пазара, при които предоставянето на заеми се основава на адекватни обезпечения. Общите условия, при които ЕЦБ и НЦБ са готови да извършват кредитни операции, включително критериите, определящи допустимостта на обезпечения за целите на кредитни операции на Евросистемата, са установени в приложение I към Насоки ЕЦБ/2000/7 от 31 август 2000 г. относно инструментите и процедурите на паричната политика на Евросистемата (1) (наричани по-долу „обща документация“).
            
         
               (2)
            
            
               На 8 декември 2011 г. Управителният съвет взе решение относно допълнителни мерки за засилена кредитна подкрепа, за да насърчи банковото кредитиране и ликвидността на паричния пазар в еврозоната. Съгласно това решение и за да насърчи предоставянето на ликвидност на контрагенти по операциите на паричната политика на Евросистемата, следва да се уреди възможност за прекратяване или изменяне на определени операции по дългосрочно рефинансиране преди падежа и да се разширят критериите за определяне на допустимостта на активи, използвани като обезпечение в операции по паричната политика на Евросистемата.
            
         
               (3)
            
            
               Тези мерки е необходимо да се прилагат временно, докато Управителният съвет счете, че стабилността на финансовата система позволява прилагането на общата рамка на Евросистемата за операциите по паричната политика,
            
         ПРИЕ НАСТОЯЩОТО РЕШЕНИЕ:
   Член 1
   Допълнителни мерки по отношение на операции по рефинансиране и допустими обезпечения
   1.   Правилата за извършване на операции по паричната политика на Евросистемата и критериите за допустимост на обезпечения, установени в настоящото решение, се прилагат във връзка с общата документация.
   2.   В случай на несъответствие между настоящото решение и общата документация, въведена на национално ниво от НЦБ, решението има предимство. НЦБ продължават да прилагат всички разпоредби от общата документация без изменение, освен ако не е предвидено друго в настоящото решение.
   Член 2
   Възможност за прекратяване или изменяне на операции по дългосрочно рефинансиране
   Евросистемата може да реши, че при определени условия контрагентите могат да намалят размера или да прекратят определени операции по дългосрочно рефинансиране преди падежа.
   Член 3
   Допускане на определени допълнителни ценни книжа, обезпечени с активи
   1.   В допълнение към обезпечените с активи ценни книжа, допустими съгласно глава 6 от общата документация, обезпечените с активи ценни книжа, чиито базови активи включват или единствено жилищни ипотеки, или заеми за малки и средни предприятия (МСП), са допустими като обезпечение за операциите по паричната политика на Евросистемата, дори ако тези обезпечени с активи ценни книжа не удовлетворяват изискванията за кредитна оценка по раздел 6.3.2 от общата документация, но иначе отговарят на всички критерии за допустимост, приложими към обезпечените с активи ценни книжа съгласно общата документация, при условие че те имат втора най-добра оценка, съответстваща поне на минималния праг на Евросистемата със степен на кредитно качество 2 по хармонизираната рейтингова скала на Евросистемата, както е посочено в раздел 6.3.1 от общата документация, при емитирането им и след това. Те също така следва да отговарят на всяко от следните изисквания:
   
               а)
            
            
               активите, генериращи паричен поток, които обезпечават ценните книжа, обезпечени с активи, принадлежат към същия клас активи, т.е. пулът от активи включва единствено жилищни ипотеки или единствено заеми към МСП, и няма смесване на активи от различни класове активи;
            
         
               б)
            
            
               активите, генериращи паричен поток, които обезпечават ценните книжа, обезпечени с активи, не включват заеми, които:
               
                           i)
                        
                        
                           към момента на емитиране на обезпечените с активи ценни книжа са необслужвани; или
                        
                     
                           ii)
                        
                        
                           във всеки един момент са структурирани, синдикирани или представляват заеми към предприятия с високо равнище на дълг (leveraged loans);
                        
                     
         
               в)
            
            
               контрагентът, предоставящ като обезпечение обезпечени с активи ценни книжа, или трето лице, с което има тесни връзки, не може да предоставя хеджиране на лихвени проценти по отношение на обезпечената с активи ценна книга;
            
         
               г)
            
            
               документите на сделката с обезпечените с активи ценни книжа съдържат разпоредби за приемственост в обслужването.
            
         2.   За целите на параграф 1 термините „малко предприятие“ и „средно предприятие“ имат значението, което им е дадено в Препоръка 2003/361/ЕО на Комисията от 6 май 2003 г. относно определянето на микро-, малките и средните предприятия (2).
   Член 4
   Допускане на определени допълнителни вземания по кредити
   1.   НЦБ може да приема като обезпечение за операциите по паричната политика на Евросистемата вземания по кредити, които не удовлетворяват критериите за допустимост на Евросистемата.
   2.   НЦБ създават критерии за допустимост и мерки за контрол на риска при приемане на вземания по кредити съгласно параграф 1. Такива критерии за допустимост и мерки за контрол на риска се одобряват предварително от Управителния съвет.
   Член 5
   Заключителни разпоредби
   Настоящото решение влиза в сила на 19 декември 2011 г.
   
      Съставено във Франкфурт на Майн на 14 декември 2011 година.
      
         
            За Управителния съвет на ЕЦБ
         
         
            Председател на ЕЦБ
         
         Mario DRAGHI
      
   
   
      (1)  ОВ L 310, 11.12.2000 г., стр. 1. От 1 януари 2012 г. Насоки ЕЦБ/2000/7 се заменят с Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (ОВ L 331, 14.12.2011 г., стр. 1).
   
      (2)  ОВ L 124, 20.5.2003 г., стр. 36.